Primarul municipiului Oradea, Ilie Bolojan, consideră că ar putea fi aplicată această măsură de a relaxa restricțiile impuse în timpul pandemiei în mai multe zone din țară, în funcție de evoluția crizei.

Primăria a cumpărat echipament medical direct din China şi a reorganizat spitalele cu mai multă uşurinţă, întrucât toate se află în subordinea municipalităţii, scrie Mediafax.

În plus, Primăria municipiului Oradea se gândeşte să instaleze termometre la intrarea în supermarketuri şi la urcarea în mijloacele de transport în comun.

„Noi, spre exemplu, am pus la dispoziţia marilor angajatori, cei care din punctul nostru de vedere au peste 50 de angajaţi, termometre gratuite cu care să facă trierea în companii, încercăm să punem aceste termometre inclusiv la intrarea în supermarketuri, la urcarea în mijloacele de transport în comun, va trebui să punem la dispoziţia populaţiei măşti (…). Treptat-treptat, cu măşti pe faţă, cu anumite activităţi economice redeschise, din punctul meu de vedere, văd fezabil ca după data de 1 mai, treptat-treptat, să se treacă la repornirea economiei, pentru că nu numai în Oradea, dar în Oradea de exemplu avem peste 10.000 de oameni în şomaj tehnic, avem antreprenori care au linii de credit, care plătesc chirii. Deci cu cât vom reuşi să redeschidem mai repede activitatea economică şi cea socială, cu atât efectele acestui blocaj vor fi mai mici”, a declarat Bolojan.